OŠ Rogoznica

Rogoznica

Ante Starčevića bb

22 203 Rogoznica

Tel: 022 558 083

Fax: 002 558 429

ured@os-rogoznica.skole.hr

Klasa: 134–01/16–01/13

Urbroj: 2184/1–12/1–13/16-01

VI. likovno – literarni natječaj

**„Povist mista moga“**

**(Neobična i strašna bića iz narodne predaje)**

Potreba da istražuje svoje korijene, jezik, tradiciju svojih predaka, narodne običaje mjesta u kojem je rođen ili u kojem živi te njihove odjeke u svakodnevnom suvremenom životu tiha je i stalno prisutna čovjekova misao koju on manje ili više svjesno živi. Konkretno, čovjek našeg kraja u tome nalazi dublji smisao vlastitog postojanja i odjenuto u fino tkanje sitnica koje ljubomorno čuva od propadanja u sjenovitim kutovima svojih naslijeđenih kamenih kuća, konoba i sjećanja, nastoji prenijeti na mlade naraštaje i tako ih oteti od zaborava. Naša škola je takvo nastojanje uzela kao misao vodilju u svome odgojno – obrazovnom radu, ali i u svojoj ulozi snažnog društvenog posrednika i moderatora.

Iz toga je proizašla zamisao o likovno – literarnom natječaju „Povist mista moga“ u kojem bi kulturološki najvažnija utjecajna mikrolokacija, mjesto u kojem se živi ili neki njegov dio, trebala potaknuti na vizualno i literarno istraživanje.

***Propozicije natječaja:***

Na natječaju mogu sudjelovati svi učenici od 1. – 8. razreda osnovnih škola. Svaka škola može sudjelovati s najviše **pet (5) radova iz područja literarnog izražavanja i deset (10) radova iz likovnog područja izražavanja**. Jedan učenik može sudjelovati s najviše jednim radom iz određenog područja izražavanja.

Kako se svake godine trudimo ostati svježi i zanimljivi u poticajnom, jezičnom i likovno – tehničkom smislu, tako smo ove godine odlučili da **motiv/poticaj** ovogodišnjih literarnih i likovnih radova budu **neobična i strašna bića iz narodne predaje**.

***Likovni radovi:***

**Zadaće slikanja, crtanja i oblikovanja:**

Nakon usmjerenog opažanja, analiziranja i razgovora o motivu/poticaju vizualnog istraživanja, učenik treba naslikati ili nacrtati u **likovnoj tehnici po izboru** (na formatu lista iz mape) koncept svoje ideje tako da:

- istakne **crtu ili boju ili volumen ili prostor** kao dominantu kompozicije

- **boja:** istakne kontrast akromatskih i kromatskih boja / upotrijebi toplo – hladni ili komplementarni kontrast / izmijeni lokalne boje

- **linija:** naglasi kontrast linearnih tekstura

(učenici mogu odabrati samo jedno od navedenog)

**Likovno – tehnička sredstva**

- olovka

- tuš i metalno pero

- tuš i kist

- lavirani tuš

- tempera

- akvarel

- grafika: kartonski tisak ili linorez

- kombinirana tehnika

Radovi moraju biti pojedinačni. Šalju se poštom, propisno zamotani i zaštićeni od oštećenja. Nije dozvoljeno slanje u roli ili tubi.

Na poleđini likovnih radova mora pisati:

- „POVIST MISTA MOGA – NEOBIČNA I STRAŠNA BIĆA IZ NARODNE PREDAJE“

- IME I PREZIME UČENIKA/CE

- RAZRED, ŠKOLA

- IME I PREZIME UČITELJA/ICE

- ADRESA ŠKOLE, TELEFON

- GRAD, ŽUPANIJA

***Literarni radovi*** moraju biti napisani na dijalektu naselja, sela ili grada iz kojeg dolaze, a radi tiskanja zbornika šalju se isključivo **e-mailom u privitku** na elektroničku adresu škole, s podacima o učeniku, razredu, školi i učitelju mentoru na početku svakog rada.

Likovni i literarni radovi moraju biti poslani najkasnije do **2. svibnja 2016.** Dodjela nagrada će biti u sklopu manifestacija na Danima škole***od 16. do 20 svibnja****.* Pozvani će biti učenici i mentori nagrađenih radova. Poslane učeničke radove izabrat će i vrjednovati stručno povjerenstvo. Vrijednosni sud povjerenstva temelji se na osjetilnim, spoznajnim, jezičnim i likovno izražajnim i stvaralačkim mogućnostima učenika određene dobi, a prosudba radova na postignutoj razini izvornosti, izražajnosti, jezične strukturiranosti i likovno tehničke izvedbe.

Paola Glavurtić, učiteljica likovne kulture

098 328 527